**Documentul suport pentru dezbaterea publică privind activitățile propuse pentru finanțare în cadrul proiectelor predefinite în domeniul formării profesionale și a consolidării capacității instituționale în sistemul judiciar, precum și în domeniul luptei împotriva criminalității și corupției**

1. **Obiectivul consultării**

Stabilirea celor mai bune acțiuni care să fie finanțate în cadrul unui proiect predefinit în domeniul formării profesionale pentru judecători, procurori, grefieri și alți profesioniști, precum și al consolidării capacității instituționale în sistemul judiciar.

1. **Descrierea contextului**

Obiectivele generale ale granturilor norvegiene pentru perioada 2014-2021 vizează reducerea disparităților economice și sociale în Spațiul Economic European și întărirea relațiilor bilaterale între Norvegia și statele beneficiare prin contribuții financiare în mai multe sectoare prioritare, printre care și **Justiția și afacerile interne**.

Cadrul de cooperare și implementare a asistenței financiare este stabilit prin [Memorandumul de Înțelegere pentru Implementarea Mecanismului Financiar Norvegian 2014-20](http://www.asistentasee.fonduri-ue.ro/ro/memorandumuri)20, încheiat între Regatul Norvegiei și Guvernul României[[1]](#footnote-1), la data de 13 octombrie 2016.

 Memorandumul de Înțelegere privind implementarea Granturilor Norvegiene în România pentru perioada 2014-2021 include un program dedicat domeniului ”Justiție”, Operator de Program fiind Ministerul Justiției. Programul “Justiție” prevede finanțarea a 4 proiecte predefinite, unul dintre acestea fiind dedicat formării profesionale și a consolidării capacității instituționale în sistemul judiciar(„*Judicial Training and Capacity Building”*), iar altul luptei împotriva criminalității și corupției („*Fighting Criminality and Corruption”*).

Primul proiect vizează formarea profesională și consolidarea capacității în sistemul judiciar cu privire la, printre altele, conceptul de cultură judiciară europeană, Convenția Europeană a Drepturilor Omului (CEDO) și dezvoltarea infrastructurii de instruire.

Conform anexei B la Memorandumul de Înțelegere, valoarea grantului pentru acest proiect predefinit este de minimum 2.500.000 euro, cofinanțarea națională fiind de aproximativ 375.000 euro. Promotorul de Proiect este Consiliul Superior al Magistraturii. Partenerii naționali vor fi Institutul Național al Magistraturii și Școala Națională de Grefieri. Partener din partea statului donator este Administrația Instanțelor din Norvegia (NCA).

Proiectul privind lupta împotriva criminalității, inclusiv a corupției și buna guvernare va asigura, printre altele, îmbunătățirea nivelului de cunoștințe și a capacității personalului, precum și a echipamentelor tehnice necesare pentru îndeplinirea acestor măsuri.

Promotorul de Proiect va fi Parchetul de pe lângă Înalta Curte de Casație și Justiție. Proiectul va fi implementat în parteneriat cu Direcția Națională Anticorupție și Direcția de Investigare a Infracțiunilor de Criminalitate Organizată și Terorism.

Un maxim de 60% din bugetul totalul al proiectelor poate fi folosit pentru măsuri de tip „hard” (infrastructură).

1. **Nevoi identificate și acțiuni propuse de CSM în cadrul proiectului predefinit privind *formarea profesională și consolidarea capacității instituționale în sistemul judiciar*, finanțat de Mecanismul Financiar Norvegian 2014-2021**

***Componenta I:*** Dezvoltarea culturii judiciare europene în cadrul sistemului judiciar românesc

* **exemple de activități potențiale**

Dezvoltarea programei de formare și asigurarea formării din perspectivă europeană către cea națională, reprezintă, la acest moment, una dintre marile nevoi ale sistemului judiciar românesc, pentru a permite judecătorilor și procurorilor români, precum și personalului auxiliar, să își formeze o imagine de ansamblu asupra contextului european în cadrul căruia sistemul judiciar are un rol important prin oferirea unui act de justiție calitativ. Noutatea legislației adoptate în 2016 cu privire la achizițiile publice, transpunând legislația europeană, precum și impactul hotărârilor judecătorești specifice asupra mediului economic și de afaceri, implică formare specifică, inclusiv printr-o abordare din perspectiva jurisprudenței Curții Europene de Justiție și a cooperării judiciare.

Activitățile propuse pentru proiect vor aborda nevoile de formare ale sistemului judiciar românesc, în domenii de interes dintr-o perspectivă europeană, precum:

* CEDO în materie civilă și penală;
* Cooperare judiciară în materie civilă și penală;
* Eficiența sistemului judiciar în domenii care contribuie la creșterea economică europeană (achiziții publice, regulile procedurale aplicabile în litigiile de contencios administrativ, procedura fiscală - în mod special, executarea silită fiscală, taxa pe valoare adăugată, proceduri speciale din codul de procedură civilă).

***Componenta II:*** Îmbunătățirea accesului la justiție, în special pentru grupurile vulnerabile (*roma, persoane cu venituri mici etc.*), inclusiv prin cooperarea cât mai deschisă cu autoritățile publice cu competențe în domeniu, precum și cu organizațiile non-guvernamentale pentru promovarea formelor alternative de soluționare a disputelor și a altor mijloace legale de asigurare a unui acces efectiv la justiție;

* **exemple de activități potențiale**
* organizarea unei serii de ateliere de lucru dedicate experților locali pentru romi, membrilor rețelei de mediatori sanitari și școlari în vederea prezentării informațiilor privind ajutorul public judiciar, precum și a pachetului informativ elaborat în cadrul proiectului „*Îmbunătățirea accesului la justiție. O abordare integrată cu accent pe populația romă și alte grupuri vulnerabile*” implementat de CSM în cadrul MFN 2009-2014;
* organizarea de conferințe pentru dezbateri între profesioniștii din cadrul sistemului judiciar cu privire la legislația europeană/ națională în materia accesului la justiție, precum și cu privire la jurisprudența CEDO în materie.

***Componenta III:*** Crearea unui mediu judiciar favorabil minorilor (child-friendly justice)

* **exemple de activități potențiale**
* organizarea unor sesiuni de pregătire pentru judecători, procurori și alți profesioniști privind specificul tehnicilor de audiere a minorilor/ implicații de ordin psihologic; audierea minorilor atât în procesele civile, cât și în cele penale necesită pregătirea magistraților cu privire la psihologia copilului, inclusiv înțelegerea consecințelor asupra comportamentului copilului, a mediului social în care trăiește, dar și a relațiilor sociale și psihologice ale acestuia cu membrii familiei sale.
* organizarea unor schimburi de bune practici în Norvegia, în vederea familiarizării judecătorilor români cu metodologia și sistemele utilizate în Norvegia în ceea ce privește abordarea cazurilor judiciare în care sunt implicați minori.

**Componenta IV – Modernizarea infrastructurii IT pentru instanțe, parchete, CSM/INM/SNG**

* **exemple de activități potențiale**
* îmbunătățirea echipamentelor tehnice și IT de formare.
1. **Nevoi identificate și acțiuni propuse de PÎCCJ în cadrul proiectului predefinit privind *lupta împotriva criminalității și corupției*, finanțat de Mecanismul Financiar Norvegian 2014-2021**

- Componenta de consolidare instituțională va include dezvoltarea programei de formare și de ghiduri care vor fi utilizate în activități de formare subsecvente.

- Prin formare se urmărește consolidarea capacității parchetelor de abordare a criminalității în domenii precum: infracțiuni de mediu, corupție și infracțiuni asimilate celor de corupție, conflictul de interese, evaziune fiscală, tehnici de audiere etc.. Participanții vor fi selectați din toate structurile Ministerului Public și din alte instituții abilitate.

1. **Analiza discuțiilor/concluziilor din cadrul consultărilor**
1. Site-ul oficial al SEE și Granturile Norvegiene: <http://eeagrants.org/> [↑](#footnote-ref-1)